## Educació negocia amb els sindicats l'esborrany per al concurs de selecció de directors de centres públics

*** Enguany s'elegiran al voltant de 150 directors nous de CEIP, IES, FP i Escoles d'Adults
* L'informe del consell escolar continuarà sent vinculant i la principal novetat per al procés d'enguany és que el de la inspecció passa d'informatiu a vinculant**

La Conselleria d'Educació, Universitats i Ocupació ha celebrat este dijous la mesa sectorial d'Educació, en la qual s'ha abordat l'inici de la negociació de l'esborrany per al concurs de selecció de directors de centres públics de titularitat de la Generalitat.

L'avaluació dels aspirants serà realitzada per una comissió amb representants del claustre, consell escolar i administració (inspectors i directors de centres públics). L'informe del consell escolar continuarà sent vinculant i la principal novetat per al procés d'enguany és que el de la inspecció passa d'informatiu a vinculant, de manera que si algun dels dos informes -consell escolar o inspecció- és desfavorable, la comissió podrà decidir no valorar el projecte presentat.

El procés per a poder presentar-se arrancarà a mitjan febrer i ha d'estar conclòs al final de curs. Si la persona aspirant es presenta per primera vegada aportarà un projecte i la inspecció elaborarà un informe sobre la funció docent. En el cas que ja haja sigut director amb anterioritat, l'informe es realitzarà sobre la funció directiva desenvolupada.

La duració màxima per a exercir com a director de centre és tres mandats de 4 anys cadascun. Per als directors que siguen nomenats per primera vegada-al voltant de 150- es farà una formació en pràctiques i seran nomenats amb data d'1 de juliol.

Fecha: 18/01/2024